钦定古今图书集成/历象汇编/乾象典/第081卷 > 《奉和圣制喜雨赋》韩休
## 钦定古今图书集成/历象汇编/乾象典/第081卷 > 《奉和圣制喜雨赋》韩休

“圣人调玉烛，握金镜，乘正阳而驭六气之辨，考中星
而授四时之命，所以平三阶而齐七政。惟十有六祀，
日躔于南纪，火德方盛，炎曛自始。主上问飞候之或
失，征骄阳之所起。未明求衣，当食昃晷，恐六事之害
政，引万方而罪己。乃设槱燎，奠椒醑，岂史巫之纷若，
惟诚德之是与。稽元穹以誓期，乐形影以增伫，善言”
既发，灵应无越。天垂贯斗之云，神召离星之月。有渰
凄凄，南山朝𬯀。林鸣阴鸟，涧隐晴霓。九光之霞，冠于
云日；五色之气，映于岩谿。始攒团而未下，终飒洒而
俱齐。合散萦直，纷飞骤息。肇自千亩，周于八极。及乎
公田我私，长我黍稷。我箱既万，我庾惟亿。人咸谓之
神功，尔孰知夫帝力。若乃拂珠箔，含绮疏，微雾气于
金掌，糅香烟于玉除。下碧云而阴合，滴铜池而响馀。
君王乃倚云阁，凭雨殿，临清署，奏繁荐，欣大德之在
生，知上灵之有眷。于斯时也，一人有庆，万国欢心。群
臣献华封之寿，天子御薰弦之琴。昭宸文于合璧，式
王度其如金。乾道兮下济，湛恩兮汪濊。“四三皇兮六
五帝，于胥乐兮万千岁。”